Valentin Ovechkin. Valentin Vladimirovich Ovechkin (1904-yil 22-iyun, Taganrog – 1968-yil 27-yanvar, Toshkent) – rus sovet nosiri va dramaturgi, jurnalist. SSSR Yozuvchilar uyushmasi aʼzosi (1941). Ulugʻ Vatan urushi qatnashchisi. Hayoti. Valentin Vladimirovich Ovechkin 1904-yil 22-iyunda Taganrogda bank xodimi oilasida tugʻilgan. 1917-yilgacha u yerda maktabda oʻqigan, etikdoʻzning shogirdi boʻlib ishlagan. Keyin, 1920-yilgacha u Taganrog texnikumida oʻqidi, lekin oʻqishni oxirigacha tugatmadi. 1921-yilda qishloqda qarindoshlari bilan yashab, u yerda ishchi va etikdoʻzlik bilan shugʻullanishga majbur boʻldi. 1923-yildan oʻquv maktabida oʻqituvchi, keyin Taganrog viloyati, Yefremovka qishlogʻida tashkil etilgan oʻquv binosiga mudir boʻldi. 1924-yilda Ovechkin komsomolga qoʻshildi va komsomol yacheykasi kotibi etib saylandi. 1925-yilda Azov viloyatidagi birinchi qishloq xoʻjaligi kommunasining raisi etib saylandi. 1929-yildan KPSS(b) aʼzosi. 1931-yildan u partiya va kasaba uyushma ishida (qishloq partiya qoʻmitasi kotibidan Butunittifoq Bolsheviklar Kommunistik partiyasi okrug qoʻmitasining tashkiliy boʻlimi mudiri va Kislovodsk shahar kasaba uyushmasi raisigacha) faol ishtirok etgan. U ijodini XX asrning 20-yillari oʻrtalarida boshlagan. 1928—1929-yillarda „Krasnoe Znamya“ gazetasida ilk ishlarini chop ettirgan. 1934-yildan boshlab u professional jurnalist sifatida „Armavir kommunasi“, „Bolgʻa“, „Kolxoz haqiqati“ (Rostov-Don) va „Bolshevik“ (Krasnodar) gazetalari tahririyatlarida ishlagan, asosan qishloq va kolxoz qurilishi muammolari haqida yozgan. „Savelyev“ nomli birinchi hikoyasi „Bednota“ gazetasida (1929) nashr etilgan. Uning birinchi hikoyalar toʻplami 1935-yilda nashr etilgan. 1939-yildan V.Ovechkin ijodiy ishlarini Moskva jurnallarida nashr eta boshladi. 1941-yilda V. V. Ovechkin SSSR Yozuvchilar uyushmasiga qabul qilindi. Ulugʻ Vatan urushi boshida u kazak boʻlinmalariga qoʻshilgan, piyoda ofitser sifatida jang qilgan. Stalingraddan Ukrainagacha boʻlgan janglarda qatnashgan. Qrim fronti va 51-armiyaning armiya va front gazetalarida ishlagan. 1943-yil oktyabr oyida Qizil Armiya siyosiy boʻlimi buyrugʻi bilan V.V.Ovechkin ishdan boʻshatilib, Kievga „Pravda Ukrainy“ gazetasida ishlash uchun yuborildi. 1948-yilda u Kursk viloyatining viloyat markazi Lgov shahriga koʻchib oʻtdi va u yerda dramaturg sifatida faoliyatini davom ettirdi. U 1963-yilda Toshkentga koʻchib oʻtadi. Keyinchalik u Toshkentdan Rossiyaga qaytmoqchi boʻlgan, ammo moliyaviy muammolar va yurak xuruji bu rejalarini amalga oshirishga toʻsqinlik qilgan. Valentin Vladimirovich 1968-yil 27-yanvarda Toshkentda vafot etdi va shahardagi Botkin qabristoniga dafn qilindi. Xotirasi. Kurskdagi koʻchalardan biriga nomi berilgan. 1972-yildan beri Kurskda har yili V.Ovechkin nomidagi jurnalistlar tanlovi oʻtkazib kelinmoqda. Adabiyotlar. Воспоминания о В.Овечкине. Сборник. М. изд. Советский писатель, 1982, 336 стр. тираж 30000